**Predkladacia správa**

Ministerstvo školstva, vedy, výskumu a športu SR predkladá na rokovanie Hospodárskej a sociálnej rady SR informatívny materiál „Informácia k technickému auditu výskumných organizácií v Slovenskej republiky expertmi Európskej vesmírnej agentúry v dňoch 12.-14. mája 2014 v Bratislave a o postupe procesu pristúpenia SR k Dohode Európskeho spolupracujúceho štátu medzi ESA a SR“.

Počas daných troch dní sa pohovorov zúčastnilo celkovo **32 slovenských organizácií výskumu a vývoja, z toho 5 ústavov Slovenskej akadémie vied, 4 univerzitné katedry, 3 rezortné organizácie a 20 súkromných spoločností.** Inštitúcie prezentovali cca. 30 minút pred expertnou komisiou ESA a zástupcami MŠVVaŠ SR svoje skúsenosti a potenciál v oblasti výskumu vesmíru a vývoja kozmických technológií.

Hodnotenie bolo ukončené záverečnou poradou delegácie ESA s generálnym riaditeľom sekcie vedy a techniky MŠVVaŠ SR, na ktorej ESA odprezentovala predbežné závery hodnotenia a informovala o krokoch, ktoré by mali nasledovať pre úspešný vstup SR do programu ESA PECS.

SR v roku **2010 podpísala s ESA základnú rámcovú Dohodu o spolupráci**. Nadväzujúcou fázou spolupráce SR s ESA je **štatút tzv. „Európskeho spolupracujúceho štátu - ECS“ a podpis Dohody ECS.** Text Dohody ECS bol schválený členmi Komisie pre účasť SR na spolupráci s ESA, bol konzultovaný s Medzinárodnoprávnym oddelením MZVaEZ SR a prešiel predbežným pripomienkovým konaním v dňoch 14.4.2014 – 17.4.2014 s jednou zásadnou pripomienkou MF SR. Po uskutočnení procesu medzirezortného pripomienkového konania bude materiál predložený na rokovanie Legislatívnej rady vlády SR a následne vlády SR. Po schválení vládou SR bude materiál predložený na odsúhlasenie do Národnej rady SR. Text Dohody ECS pre SR bol jednohlasne schválený na Administratívnom a finančnom výbore ESA (Administrative and Financial Committe) a Výbore pre medzinárodné vzťahy ESA (International Relations Committee), následne na Rade ESA v júni 2014. Podpis Dohody ECS medzi SR a ESA sa predpokladá do konca roka 2014.